P r e d k l a d a c i a     s p r á v a

Informatívna správa o výsledkoch činnosti Medzirezortnej komisie pre racionalizáciu siete stredných škôl v Slovenskej republike sa predkladá na rokovanie vlády SR v súlade s bodom B.2. uznesenia vlády SR č. 766 k Návrhu na postup pri racionalizácii siete stredných škôl v Slovenskej republike z 8. septembra 1999. 
Z časového hľadiska materiál predstavuje poslednú informatívnu správu, predkladanú vláde SR vo veci výsledkov činnosti Medzirezortnej komisie pre racionalizáciu siete stredných škôl v Slovenskej republike. V súlade s predmetným  bodom B.2. uznesenia vlády SR č. 766 k Návrhu na postup pri racionalizácii siete stredných škôl v Slovenskej republike z 8. septembra 1999 bola informácia o výsledkoch činnosti Medzirezortnej komisie pre racionalizáciu siete stredných škôl v Slovenskej republike predkladaná vláde SR doteraz tri krát a to k 15. decembru 1999, k 30. septembru 2000 a k 30. septembru 2001.  Ďalšie dva materiály informatívnej povahy, vecne súvisiace s činnosťou  Medzirezortnej komisie pre racionalizáciu siete stredných škôl v Slovenskej republike predkladal minister školstva SR vláde SR k 30. júnu 2000 a k 28. februáru 2001. Tieto materiály boli predkladané v súlade s uznesením vlády SR č. 346 k rozhodujúcim problémovým okruhom spracovania návrhu štátneho rozpočtu na rok 2001 zo 17. mája 2000 a v súlade s  uznesením vlády Slovenskej republiky č. 718 k Aktuálnym problémom financovania krajských a okresných úradov z 13. septembra 2000.  
Z uvedeného vyplýva, že za referenčné obdobie racionalizácie siete stredných škôl v SR, za ktoré sa považuje obdobie rokov 1999 až 2002, predložilo Ministerstvo školstva SR vláde SR doteraz spolu päť súborných materiálov informatívnej povahy.
Z vecného hľadiska sa predkladaná informatívna správa  považuje za ukončenie procesu racionalizácie siete stredných škôl v SR, ktorý sa začal v roku 1999 plnením Postupu pri racionalizácii siete stredných škôl v Slovenskej republike, schváleným vládou SR na návrh Ministerstva školstva SR.
Základným podnetom pre racionalizáciu siete stredných škôl v SR bolo Programové vyhlásenie vlády SR, časť IV. 3. B. Výchova a vzdelávanie, v ktorom sa uvádza, že vláda vypracuje analýzu siete stredných škôl a pristúpi k jej racionalizácii, vrátane siete učebných a študijných odborov s prihliadnutím na regionálne a celoštátne potreby a na podnety trhu práce. 
Hlavným realizačným podnetom procesu racionalizácie siete stredných škôl sa stalo uznesenie vlády SR č. 766 k Návrhu na postup pri racionalizácii siete stredných škôl v Slovenskej republike z 8. septembra 1999. 
Za východiskové dokumenty procesu racionalizácie siete stredných škôl  v SR sa považovali  Aktivity Ministerstva školstva SR na realizáciu Programového vyhlásenia vlády SR a Plány hlavných úloh Ministerstva školstva SR na rok 1999, 2000, 2001 a 2002.
Požiadavka na proces racionalizácie siete škôl v SR úzko nadväzovala predovšetkým na pretrvávajúcu potrebu racionalizácie výdavkov štátneho rozpočtu v oblasti školstva. Za rozhodujúcu možno považovať požiadavku dosiahnutia zásadného ekonomického efektu, vyplývajúceho z racionálneho určenia siete škôl v SR. Na požiadavku racionalizovať výdavkovú časť štátneho rozpočtu pre oblasť školstva reagovalo aj uznesenie vlády SR č. 141 k návrhu zákona o štátnom rozpočte na rok 1999 z 22. februára 1999. V súlade s týmto uznesením pripravilo Ministerstvo školstva SR v spolupráci s prednostami krajských úradov a príslušnými ministerstvami analýzu siete stredných škôl v SR. Výsledky analýzy sa stali ďalším určujúcim podnetom pre  proces racionalizácie siete stredných škôl v SR s cieľom racionalizovať výdavky štátneho rozpočtu na ďalšie obdobie. 
Na požiadavku racionalizovať výdavkovú časť štátneho rozpočtu pre oblasť školstva reagovalo aj uznesenie vlády SR č. 346 k rozhodujúcim problémovým okruhom spracovania návrhu štátneho rozpočtu na rok 2001 zo 17. mája 2000.
Za  ďalšie významné podnety procesu racionalizácie siete stredných škôl v SR sa jednoznačne považovali i uznesenia vlády SR, súvisiace s riešením aktuálnych problémov financovania krajských úradov. Za rozhodujúce sa označovalo najmä uznesenie vlády SR č. 718 k Aktuálnym problémom financovania krajských a okresných úradov z 13. septembra 2000.
 Informatívna správa o výsledkoch činnosti Medzirezortnej komisie pre racionalizáciu siete stredných škôl v Slovenskej republike obsahuje predkladaciu správu, stručný úvod do problematiky racionalizácie siete stredných škôl v SR, základné charakteristiky Medzirezortnej komisie pre racionalizáciu siete stredných škôl v Slovenskej republike a výsledky procesu racionalizácie, vrátane dosiahnutého ekonomického efektu.
Neoddeliteľnou súčasťou materiálu sú prílohy, obsahujúce uznesenie vlády SR č. 766 k Návrhu na postup pri racionalizácii siete stredných škôl v SR zo dňa 8. septembra 1999, Zoznam členov Medzirezortnej komisie pre racionalizáciu siete stredných škôl v Slovenskej republike, Štatút a Rokovací poriadok Medzirezortnej komisie pre racionalizáciu siete stredných škôl v Slovenskej republike, Sieť stredných škôl v Slovenskej republike v školskom roku 1998/1999 (východiskové obdobie racionalizácie) a Sieť stredných škôl  v Slovenskej republike v školskom roku 2002/2003 (záverečné obdobie racionalizácie).